钦定古今图书集成/理学汇编/学行典/第294卷 > 《君子不器赋》白居易
## 钦定古今图书集成/理学汇编/学行典/第294卷 > 《君子不器赋》白居易

君子哉！道本性知，德惟天纵。抱乎不器之器，成乎有
用之用。不器者通理而黄中，有用者致远而任重。盖
识包权变，理蕴通明，业非学致，器异琢成。“审其时，有
道舒而无道卷；慎其德，舍之藏而用之行。”语其小，能
立诚以修词；论其大，能救物以济时。以之理心，则一
身独善；以之从政，则庶绩咸熙。既居家而必达，亦在
邦而允釐。彼子贡虽贤，唯称瑚琏之器；彦辅信美，空
标水镜之姿。是故非求备者，又何以知之？岂如我顺
乎通塞，合乎语默，何用不臧？何向不克？施之乃伊吕事业，蓄之乃庄老道德。虽应物而不滞，终饬躬而有
则。若止水之在器，因器圆方；如良工之用材，随材曲
直。原夫根淳精于妙有，宅元和以虚受。内弘道以惟
新，外济用而可久。鄙斗筲之奚筭，谅挈瓶之固守。何
器量之差殊，在性情之能否。岂不以神为元枢，智为
心符，全其神则为而勿有，虚其心则用当其无。故动
与神合，静与道俱。时或用之，必开臧武之智；道不行
也，则守甯子之愚。至乎哉！冥心在我，无可而无不可；
应用不疲，无为而无不为。信大成而大受，非小慧而
小知。顾庶类曲从，则轮辕适用；若一隅偏执，则凿枘
难施。是以《易》尚随时，礼贵从宜。展矣君子，斯焉取斯。